અમેરિકાની જાસૂસી સંસ્થા સીઆઈએ અને સોવિયેત સંઘની જાસૂસી સંસ્થા કેજીબી માટે ભારત દાયકાઓ સુધી તેમના જાસૂસી ષડ્યંત્રો માટેનું મોકળું મેદાન બની રહ્યું હતું. ભારતની જાસૂસી સંસ્થા ‘રૉ’ના ભૂતપૂર્વ વડા વિક્રમ સૂદે તેમના ટૂંક સમયમાં પ્રસિદ્ધ થનાર પુસ્તક ‘ધ અનએન્ડિંગ ગેઇમ’માં એ વિશેનાં અનેક તથ્યો અને ઉદાહરણો આપ્યાં છે. અનેક રાજકારણીઓના આધ્યાત્મિક ગુરુ રહેલા દિવંગત ચંદ્રાસ્વામી પણ સીઆઈએના જાસૂસ હતા એમ જણાવતા આ પુસ્તકમાં કહેવાયું છે કે તેમણે મોરારજી દેસાઈની સરકારને તોડવામાં મદદ કરી હતી અને સેન્ટ કિટ્સ બેંકના બનાવટી દસ્તાવેજો દ્વારા વી.પી. સિંહની પ્રતિષ્ઠાને નુકસાન પહોંચાડવાનો પ્રયાસ કર્યાનો આરોપ તેમના પર છે. ચંદ્રાસ્વામી અને મામાજીને સાઉદી અરબના અબજોપતિ અદનાન ખાસોગી સાથે મૈત્રી સંબંધો હતા.